Politiet vil tiltale Trude Drevland

Politiet mener at både tidligere ordfører Trude Drevland og havnesjef Inge Tangerås bør tiltales for korrupsjon.

Publisert Publisert 17. juni 2016

POLITISAK: Dåpen av «Viking Star» endte med storstilt politietterforskning. Nå er politiet ferdige med sitt arbeid, og det er opp til statsadvokaten i Hordaland om det skal tas ut en eller flere tiltaler. Arkivfoto: Vegar Valde

Denne artikkelen er over fire år gammel

Etter ni måneders arbeid er politiet i Hordaland i mål med etterforskningen av skipsdåpen 17. mai i fjor.Fredag ble deres innstilling sendt over til statsadvokaten i Hordaland.

BT fikk fredag kveld bekreftet at politiet vil ha både «Viking Star»-gudmor Trude Drevland (H) og havnesjef Inge Tangerås tiltalt for korrupsjon og stilt for retten. Reder Torstein Hagen, som også har vært siktet siden i fjor høst, mener politiet derimot ikke bør straffeforfølges.

— Jeg kan bekrefte at politiet for Torstein Hagens del innstiller på at saken henlegges. Det er i tråd med hvordan vi har argumentert hele tiden, sier Hagens forsvarer, Bjørn Stordrange, til BT.

Stordrange har fredag ettermiddag orientert sin klient om politiets konklusjon.

— Vi er fornøyd med at politiet støtter det som har vært vårt syn hele veien. Hagen har ikke gjort noe galt, sier Stordrange. Politiet går heller ikke inn for å straffe Hagens rederi Viking Cruises.

Samtidig etterforskes politiet i Bergen for beslutningen om å først henlegge saken mot Drevland, skriver NRK. Lederen for Spesialenhetens avdeling Vest er ordknapp om etterforskningen.

– Det jeg kan si er at vi tar avhør i saken. Jeg kommer ikke til å kommentere det mer i dag, sier Ellen Eikeseth Mjøs til NRK.

Fakta Cruise-saken 17. mai i år ble «Viking Star» døpt i Vågen i en storstilt seremoni. Skipet er eid av rederiet Viking Cruises, hvor Torstein Hagen er eier og styreleder. Trude Drevland er skipets gudmor. Skipet har norsk flagg, og Bergen som snuhavn. I kjølvannet av feiringen kom det frem at Drevland var blitt påspandert tur til Venezia og dåpscruise til Oslo, der hun tok med familiemedlemmer. Drevland hadde også takket ja til et cruise i oktober, men avbestilte senere turen. Også dette cruiset skulle betales av rederiet. Politiet la i første omgang bort saken etter én dag, men bestemte seg i august for å gjenoppta etterforskningen. Både Trude Drevland, havnesjef Inge Tangerås og reder Torstein Hagen er siktet for korrupsjon. Les mer

Vil ikke kommentere

Det er nå statsadvokaten i Hordaland som skal avgjøre om det skal tas ut tiltaler, med påfølgende rettssak.

Etterforskningen er de siste ukene blitt ledet av politiadvokat Torunn Strand i Hordaland politidistrikt. Hun ønsket i går ikke å uttale seg om hva politiet har innstilt på. Men hun bekreftet overfor BT at de går inn for å frafalle siktelsen mot reder Hagen.

Heller ikke Trude Drevlands advokat, John Christian Elden, ville kommentere politiets innstilling.

— Vi avventer statsadvokatens vurdering av saken, og har ingen merknader i dag utover at det er bra at politiet endelig er ferdige med saken, skriver han i en melding til BT.

Havnedirektør Inge Tangerås vil heller ikke si noe om politiets innstilling.

— Jeg kan ikke kommentere dette. Du må ta kontakt med min forsvarer Svein Aage Valen, sier han til BT.

Valen svarte ikke på BTs henvendelser.

Privatfly og gratiscruise

NRK meldte i går at politiet vil ha tiltale for grov korrupsjon mot både Drevland og Tangerås. Strafferammen for grov korrupsjon er ti års fengsel, mens den for korrupsjon er langt lavere - tre år. BT fikk fredag ikke bekreftet NRKs opplysninger om at politiet vil ha tiltale etter den alvorligste korrupsjonsparagrafen for begge de to. Natt til lørdag endret NRK sin versjon, og skriver nå at det for Tangerås kun er snakk om korrupsjon, ikke grov korrupsjon.

Både Drevland, Hagen og Tangerås ble i fjor høst siktet, i kjølvannet av at Hagens cruiseskip «Viking Star» ble døpt på Vågen i Bergen 17. mai.

Siktelsene har omfattet en rekke forhold:

En reise for Drevland og Tangerås med rederens privatfly til Venezia

Drevlands lobbyarbeid for å få Viking Star inn i Norsk internasjonalt skipsregister

Et tilbud om gratiscruise i Middelhavet for Drevland med følge, som hun først takket ja til før hun avbestilte.

Minicruiset for blant andre Drevland og Tangerås fra Bergen til Oslo dagen etter dåpen

- Høyre følger opp Drevland

Leder i Bergen Høyre, Anne Lorgen Riise, vil ikke kommentere at politiet ber om tiltale mot deres tidligere ordfører.

— Så lenge politiet ikke har bekreftet innholdet i innstillingen, så kommenterer ikke vi denne saken, sier Riise.

- Har du vært i kontakt med Drevland i dag?

— Partiet har vært i kontakt og følger henne opp.

Trude Drevland la ut følgende statusoppdatering på sin Facebook-side fredag kveld: «Kjære venner! Tusen takk for enorm støtte - det varmer veldig.»

Alle har nektet skyld

Les mer om reder Torstein Hagens imperium: «Jakten på Vikingskatten»

Korrupsjonsaken ble først henlagt av politiet kort tid etter skipsdåpen, men så gjenopptatt i september, rett før valget i fjor. Siden den gang har politiet brukt store ressurser på å avklare om noen har brutt loven. Korrupsjonsaken ble først henlagt av politiet kort tid etter skipsdåpen, men så gjenopptatt i september, rett før valget i fjor. Siden den gang har politiet brukt store ressurser på å avklare om noen har brutt loven.

Både Drevland og havnedirektør Tangerås fikk sine kontorer ransaket i fjor høst. I januar ble også Viking Cruises' hovedkontor ransaket av sveitsisk politi, på oppdrag fra politiet i Hordaland.

Både Drevland, Hagen og Tangerås har fra første stund stilt seg uforstående til korrupsjonssiktelsene.

- Må ikke bevise begge sider

Dersom politiets innstilling blir fulgt av statsadvokaten, går mannen som tok initiativet til skipsdåpen - reder Hagen - helt klar. Korrupsjonsekspert Tina Søreide ved Handelshøyskolen i Bergen sier at det er innenfor staffeloven at én side av en korrupsjonssak kan bli tiltalt, mens en annen ikke blir det.

— Politiet må ikke kunne bevise at begge sider har involvert seg. Det er strenge krav for å bevise at man har hatt kriminell hensikt etter norsk straffelov. Man kan også tenke seg situasjoner der en side blir påvirket uten at den andre siden hadde samme hensikt, sier Søreide.

Hun presiserer at hun uttaler seg på generelt grunnlag, uten å kjenne detaljene i denne saken.

Publisert Publisert: 17. juni 2016 12:06 Oppdatert: 17. juli 2016 19:28